Атлетичари Партизана Иван Губијан бацач кладива и Фрањо Михалић дугопругаш - маратонац, били су највеће звезде атлетике у историји клуба који су донели једине две олимпијске медаље за југословенску и српску атлетику. Губијан је био „сребрни“ на Олимпијским играма 1948. у Лондону, а Михалић 1956. у Мелбурну. Веома значајне успехе постизали су атлетичари Партизана на првенствима Европе, самом чињеницом, да није било југословенске селекције без такмичара овог клуба. Највећи домет остварио је тркач Петар Шегедин који је на Европском првенству 1950. у Бриселу у трци 3.000 метара препреке освојио друго место и сребрну медаљу. На првом Европском првенству у дворани 1970. у Бечу у трци на 800 м Јоже Међимурец био трећи, а Драган Животић у истој дисциплини на отвореном у Прагу 1978. био финалиста.